सन् 1954 ई० च डोगरी संस्था गी इक नराश करने आला धिक्का-जन लग्गा हा। ‘नमीं चेतना’ दे जेह्‌ड़े त्रै अंक दिल्ली थमां छपे हे, उंदे च डोगरी भाशा दियें रचनाएं दे कन्ने इक लेख हिंदी च लिखेदा ते इक लेख अंग्रेज़ी भाशा दा शामल कीता जंदा हा। हिंदी ते अंग्रेजी दे लेख, लिखने जां लखोआने दी जिम्मेवारी डोगरा मंडल, दिल्ली गी चलाने आले साथियें अपने उप्पर लेई ही। डोगरी संस्था जम्मू पासेआ असें पैह्‌ले त्रऊं अंकें आस्तै त्रऊं मसौदें दियां त्रै पांडुलिपियां बनाइयै दिल्ली दे साथियें गी शुरू च गै भेजी दित्तियां हियां। ‘नमीं चेतना’ दी छपाई आस्तै कागज, ते छपाई बगैरा दा सारा खर्च बी डोगरी संस्था जम्मू दे जिम्मै हा। पर असेंगी एह् दिक्खियै बड़ा दुःख होआ जे ‘नमीं चेतना’ दे अंकें पर कुतै बी एह् नेईं हा छापेआ गेआ जे एह् डोगरी संस्था जम्मू दी पत्रका ऐ।